પ્રત્યુશા બૅનરજીએ પહેલી એપ્રિલે કરેલું સુસાઇડ તેના મિત્ર કુસ્તીબાજ અને ઍક્ટર સંગ્રામ સિંહ માટે ખૂબ જ દુ:ખદ હતું. પરંતુ તેના માટે વધુ દુ:ખની વાત એ છે કે કેટલીક સેલિબ્રિટી ન્યુઝમાં રહેવા માટે તેના મૃત્યુનો ફાયદો ઉઠાવી રહી છે. આ વિશે જ્યારે તેને પૂછવામાં આવ્યું ત્યારે તેણે કહ્યું હતું કે ‘પ્રત્યુશાએ જ્યારે સુસાઇડ કર્યું ત્યારે હું અહીં હાજર નહોતો જે માટે હું દિલગીર છું. હું જ્યારે સાઉથ આફ્રિકાથી આવ્યો ત્યારે હું ફક્ત તેની પ્રાર્થનાસભામાં જ હાજરી આપી શક્યો હતો. તેનાં મમ્મી-પપ્પાને જોઈને હું ખૂબ જ દુ:ખી થઈ ગયો હતો. કોઈ પણ મા-બાપ તેના એકના એક બાળકનું મૃત્યુ કેવી રીતે જોઈ શકે? પ્રત્યુશાની મમ્મીએ મને મારી મમ્મીની યાદ અપાવી છે. તેઓ એક સામાન્ય મહિલા છે જે તેમના બાળક સાથે શું થયું છે એ સમજવાનો પ્રયત્ન કરી રહ્યાં છે.’